
I.
Charakteristika

1. Múzeá a knižnice sú umiestené spravidla v starších budovách alebo                      v historických budovách, ktoré často nespĺňajú súčasné požiadavky protipožiarnej bezpečnosti stavieb, napríklad členenie na požiarne úseky a vnútorné zásahové cesty. V budovách sa nachádza množstvo stavebných konštrukcií, ktoré umožňujú skryté šírenie požiarov, napríklad drevené stropy. Požiarne zaťaženie je síce vysoké, ale horenie nie je v počiatočnom štádiu rozvoja požiaru intenzívne. Ak sa v takýchto budovách organizujú výstavy alebo expozície, ich požiarne nebezpečenstvo je rovnaké, ako v prípade bežného prevádzkového štandardu týchto objektov.

2. Archívy sú podobné knižniciam, sú však vybavené niektorými osobitnými technológiami umožňujúcimi archiváciu, vyhľadávanie a skladovanie. Niektoré archívy sú vybavené elektrickou požiarnou signalizáciou a stabilným hasiacim zariadením. V archívoch sa zdržiava obmedzený počet osôb a majú osobitný režim vstupu.

3. Pri požiaroch v múzeách, knižniciach a v archívoch môže dôjsť k poškodeniu historických hodnôt, umeleckých hodnôt a vedeckých hodnôt ohňom, splodinami horenia a hasiacimi látkami pri zásahu.

II.

Úlohy a postup činnosti
       Pri hasení požiarov v múzeách, knižniciach a v archívoch treba 

a) úzko spolupracovať so zamestnanci postihnutého objektu, vyžiadať si evakuačný plán, informácie o umiestnení osobitných archiválií alebo cenných archiválií a predmetov (ďalej len „hodnota”), a dokumentáciu zdolávania požiarov,
b) zásah vykonávať tak, aby boli vytvorené podmienky na ochranu a na prípadnú evakuáciu hodnôt,
c) zvoliť zodpovedajúci spôsob vetrania vzhľadom na škodlivé pôsobenie splodín horenia na hodnoty,
d) použiť vhodné hasiace látky vzhľadom na veľkosť a rozvoj požiaru (využiť miestne vecné prostriedky a požiarnotechnické zariadenia); minimalizovať použitie vody z dôvodu možného vzniku následných škôd (použiť  vysokotlakovú vodnú hmlu, strednú alebo ľahkú penu a podobne),
e) otvoriť a rozoberať konštrukcie, v ktorých sa požiar šíri skrytou formou,
f) požiar v priestoroch s cennou architektonickou výzdobou alebo s vystavenými cennými predmetmi hasiť tak, aby výzdoba a vystavené predmety boli čo najmenej poškodené,
g) evakuovať hodnoty v poradí podľa pokynov zodpovedného zamestnanca postihnutého objektu,
h) zabezpečiť stráženie hodnôt alebo celej budovy zamestnancami postihnutej inštitúcie alebo príslušníkmi Policajného zboru,
i) zabezpečiť ochranu hodnôt pred poveternostnými vplyvmi, a to najmä dažďom, snehom alebo pred slnkom.

III.
Očakávané zvláštnosti

       Pri likvidácii požiarov v múzeách, knižniciach a v archívoch môže dôjsť k týmto komplikáciám:
a) prítomnosť väčšieho počtu osôb (návštevníkov) bez miestnej znalosti budovy,
b) obmedzený vstup do budov v mimopracovnom čase,
c) veľké požiarne zaťaženie depozitárov (sústreďovanie požiarneho zaťaženia),
d) môže dôjsť k chemickým procesom látok používaných na ošetrenie archiválií,
e) požiar a splodiny horenia sa môžu šíriť nepredpokladanými cestami,
f) nedostatok špeciálnych hasiacich látok,
g) potreba väčšieho počtu síl a prostriedkov na zabezpečenie evakuácie hodnôt vrátane použitia inštitútu osobnej pomoci a vecnej pomoci,
h) hodnota jedného zničeného predmetu môže mnohonásobne presahovať hodnotu ostatných vecí.

